Il-kumpanija li tmexxi l-ajruport żiedet sors ieħor ta’ dħul hekk kif mil-lum daħħlet tariffa għall-uzu tat-trolleys tal-bagalji fl-ajruport. Il-kumpanija qalet li l-passiggieri ser ikunu jistgħu jużaw it-trolleys b’tariffa ta’ €2. Ewro minhom jista’ jittieħed lura meta t-trolley jittregga’ lura f’postijiet apposta fl-ajruport u fil-parkeġġ tal-ajruport. Waqt li daħħlet din it-tariffa, l-MIA qalet li mil-lum stess żanżnet 240 trolley aktar moderni li ser jieħdu post il-200 trolley qodma. L-MIA qalet li d-deċizjoni tagħha li tintroduċi tariffa għall-uzu tat-trolley hija fl-istess direzzjoni li qed jieħdu diversi ajruporti barranin. Sadanittant, paragun mal-ajruporti oħra fl-Unjoni Ewropea, l-ajruport ta’ Malta kellu r-raba’ l-ogħla żieda perċentwali fil-passiggieri matul l-2012, meta għaddew aktar minn 3,600,000 passiggier. Statistika tal-Eurostat turi li mill-ajruporti Ewropej, is-sena l-oħra għaddew 830 miljun passiggier. L-ajruporti kellhom żieda medja ta’ 0.7 fil-mija fuq is-sena ta’ qabel.  L-ajruport ta’ Malta żied il-passiggieri b’4.1 fil-mija – r-raba’ l-ogħla żieda wara l-ajruporti tal-Litwanja, l-Estonja u l-Polonja.